pythainlp/thaigov-v2-corpus-22032023 huggingface dataset:
วันอังคารที่ 18 มกราคม 2565
“อนุทิน” เผย เตรียมเสนอ ศบค.ปรับลดความเข้มพื้นที่สี เพิ่มจังหวัดแซนด์บ็อกซ์ อาจให้ลงทะเบียน Test & Go ก.พ.นี้
รองนายกรัฐมนตรีและรัฐมนตรีว่าการกระทรวงสาธารณสุข เผย เตรียมเสนอ ศบค.ปรับลดความเข้มพื้นที่สีโควิด พร้อมเพิ่มจังหวัดแซนด์บ็อกซ์ครบทุกภูมิภาค และอาจเปิดลงทะเบียนเข้าประเทศระบบ Test & Go ช่วงกุมภาพันธ์นี้ แต่รอประเมินสถานการณ์การระบาดอีกระยะ
รองนายกรัฐมนตรีและรัฐมนตรีว่าการกระทรวงสาธารณสุข เผย เตรียมเสนอ ศบค.ปรับลดความเข้มพื้นที่สีโควิดพร้อมเพิ่มจังหวัดแซนด์บ็อกซ์ครบทุกภูมิภาค และอาจเปิดลงทะเบียนเข้าประเทศระบบTest & Go ช่วงกุมภาพันธ์นี้แต่รอประเมินสถานการณ์การระบาดอีกระยะ ส่วนสถานบันเทิงยังไม่เสนอเปิดรอบนี้ ย้ำประชาชนรับวัคซีนเข็ม 3 ตามกำหนดเพื่อเพิ่มภูมิคุ้มกัน
วันนี้ (18 มกราคม 2565) นายอนุทิน ชาญวีรกูล รองนายกรัฐมตรีและรัฐมนตรีว่าการกระทรวงสาธารณสุข กล่าวว่า ขณะนี้โรคโควิด 19 อยู่ในแนวโน้มที่ควบคุมได้ ผู้ที่มีอาการหนักและเสียชีวิตลดลง ดังนั้น กระทรวงสาธารณสุขจะเสนอที่ประชุมศูนย์บริหารสถานการณ์โควิด 19 (ศบค.) วันที่ 20 มกราคม 2565 ปรับพื้นที่สถานการณ์ย่อยทั่วราชอาณาจักรหรือปรับระดับพื้นที่สีลง หากสถานการณ์ไม่มีความรุนแรงเพิ่มขึ้น และอาจเสนอให้เปิดลงทะเบียนการเข้าประเทศในระบบTest & Go ในช่วงเดือนกุมภาพันธ์นี้ ซึ่งยังมีเวลา 13 วันในการประเมินสถานการณ์การระบาด รวมถึงเสนอเพิ่มจังหวัดแซนด์บ็อกซ์จากเดิมที่เพิ่มไปแล้ว 3 จังหวัด โดยจะเพิ่มให้ครบทุกภูมิภาค เช่น ชลบุรี สมุทรปราการ ขอนแก่น และเชียงใหม่ เป็นต้น ส่วนพื้นที่ กทม.เป็นอำนาจของ กทม.ในการพิจารณา สำหรับสถานบันเทิงผับบาร์ยังไม่มีการเสนอในครั้งนี้ เนื่องจากยังคงเป็นสถานที่เสี่ยงที่มีการติดเชื้อจำนวนมาก
นายอนุทินกล่าวว่า สำหรับผู้เสียชีวิตจากโควิด 19 แม้จะมีแนวโน้มลดลง แต่ยังพบว่าส่วนใหญ่เป็นผู้สูงอายุและไม่ได้รับวัคซีนหรือรับวัคซีนไม่ครบ จึงขอให้มารับวัคซีนตามที่กำหนด เพื่อเพิ่มภูมิคุ้มกัน ลดความเสี่ยงการติดเชื้ออาการรุนแรงและเสียชีวิต โดยยืนยันว่าขณะนี้วัคซีนที่กระทรวงสาธารณสุขจัดเตรียมไว้มีความเพียงพอ สำหรับการตรวจATK ยังมีความจำเป็นในสถานการณ์การระบาด จึงได้มอบหมายให้องค์การเภสัชกรรมดำเนินการจัดหาให้เพียงพอในราคาต้นทุน เพื่อให้ประชาชนเข้าถึงได้ โดยใช้ตรวจเมื่อมีความเสี่ยง ไม่จำเป็นต้องกักตุนไว้เพื่อตรวจทุกวัน
******************************* 18 มกราคม 2565
วันพฤหัสบดีที่ 25 พฤศจิกายน 2564
กระทรวงเกษตรและสหกรณ์ จับมือ ธ.ก.ส. และภาคเอกชน ร่วมมือในการส่งเสริมการผลิตโคเนื้อคุณภาพสูง ลดปัญหาโคนมล้นตลาด และสร้างรายได้เพิ่มในการผลิตโคต้นน้ำให้กับสหกรณ์โคนม
กระทรวงเกษตรและสหกรณ์ จับมือ ธ.ก.ส. และภาคเอกชน ร่วมมือในการส่งเสริมการผลิตโคเนื้อคุณภาพสูง ลดปัญหาโคนมล้นตลาด และสร้างรายได้เพิ่มในการผลิตโคต้นน้ำให้กับสหกรณ์โคนม กลุ่มเกษตรกร หรือวิสาหกิจชุมชน
ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ เป็นประธานในพิธีลงนามบันทึกข้อตกลงความเขาใจ (MOU) โครงการสร้างโคเนื้อคุณภาพสูงจากฝูงโคนม ระหว่างกรมปศุสัตว์ บริษัท พรีเมี่ยม บีฟ จำกัด, บริษัท สยามแม็คโคร จำกัด (มหาชน) และธนาคารเพื่อการเกษตรและสหกรณ์การเกษตร (ธ.ก.ส.) ณ กระทรวงเกษตรและสหกรณ์ ซึ่งการลงนามในครั้งนี้มีวัตถุประสงค์เพื่อให้เกิดความร่วมมือในการดำเนินโครงการสร้างโคเนื้อคุณภาพสูงจากโคนมในการส่งเสริมการผลิตโคเนื้อคุณภาพสูง โดยขยายการผลิตจากฝูงโคนมที่ให้ปริมาณผลผลิตต่ำ โคนมสาวท้องที่ 1 หรือ 2 มาเป็นฐานในการผลิตโคเนื้อคุณภาพสูง โดยการผสมเทียมโคนมเหล่านี้ด้วยน้ำเชื้อของพ่อพันธุ์โคเนื้อที่เป็นที่ต้องการของตลาด เช่น พันธุ์วากิว แองกัส บีฟมาสเตอร์ ชาร์โลเลส์ เป็นต้น เพื่อเพิ่มจำนวนโคขุนคุณภาพสูงตามที่ตลาดต้องการ และลดปัญหาโคนมล้นตลาด สร้างรายได้เพิ่มในการผลิตโคต้นน้ำให้กับสหกรณ์โคนม กลุ่มเกษตรกร หรือวิสาหกิจชุมชน ตลอดจนสามารถเลี้ยงควบคู่ระหว่างโคนมและโคเนื้อ โดยตลอดการดำเนินการโครงการฯ เกษตรกรจะได้รับความรู้ คำแนะนำด้านการลงทุน และการจัดทำแผนธุรกิจให้เป็นไปตามที่กำหนด รวมทั้งสนับสนุนด้านการตลาดตลอดห่วงโซ่
ที่ผ่านมากระทรวงเกษตรและสหกรณ์ ได้มีบทบาทในการส่งเสริมเกษตรกรผู้เลี้ยงโคเนื้อเพิ่มมากขึ้น จากโครงการต่าง ๆ อาทิ โครงการโคเนื้อสร้างอาชีพ โครงการโคเนื้อต้นแบบธนาคารโค-กระบือ และโครงการไทยนิยมยั่งยืน เป็นต้น ซึ่งความต้องการของตลาดเนื้อโคคุณภาพสูงมีการขยายตัวเพิ่มมากขึ้น และความต้องการของตลาดสูงขึ้น กระทรวงเกษตรฯ โดยกรมปศุสัตว์จึงได้จัดทำโครงการสร้างโคเนื้อคุณภาพสูงจากฝูงโคนมเพื่อเพิ่มปริมาณโคเนื้อที่มีคุณภาพเข้าสู่ตลาดให้เพียงพอต่อการบริโภคในประเทศและส่งออกไปยังต่างประเทศได้ อีกทั้งยังเป็นการขยายการผลิตฐานโคเนื้อคุณภาพ สร้างรายได้ให้กับเกษตรกรผู้เลี้ยงโคนมจากการจำหน่ายลูกโคเนื้อ และเป็นการเพิ่มประสิทธิภาพการผลิตน้ำนมของฟาร์มโคนม
ด้าน นายสัตวแพทย์สรวิศ ธานีโต อธิบดีกรมปศุสัตว์ เปิดเผยว่า จากข้อมูลสถิติโคเนื้อของประเทศไทยที่ผ่านมาในปี 2564 ซึ่งเป็นข้อมูลที่กรมปศุสัตว์สำรวจนั้น มีจำนวนโคเนื้อกว่า 7.6 ล้านตัว เกษตรกรผู้เลี้ยงโคเนื้อ ประมาณ 1.1 ล้านราย คิดเป็นเนื้อโคจำนวนกว่า 2 แสนตัน ผลผลิตเนื้อโคที่ได้ส่วนใหญ่จะบริโภคภายในประเทศ และมีการนำเข้าเนื้อโคจากประเทศเพื่อนบ้าน ทั้งนี้ ปัจจุบันการบริโภคเนื้อโคของไทยเฉลี่ย 2.89 กิโลกรัม/คน/ปี ซึ่งมีปริมาณน้อยมากเมื่อเทียบกับการบริโภคเนื้อโปรตีนจากสัตว์ชนิดอื่นและยังไม่เพียงพอต่อความต้องการ จึงเป็นโอกาสที่ดีของประเทศไทยที่จะผลิตโคเนื้อคุณภาพดีเพื่อให้เพียงพอต่อการบริโภคและเพื่อการส่งออก ยังเป็นลดการนำเข้าเนื้อโคจากต่างประเทศอีกด้วย
วันพุธที่ 18 สิงหาคม 2564
กระทรวงยุติธรรม โดยสำนักงาน ป.ป.ส. แจง กรณี 4 ชายฉกรรจ์ ไม่ใช่เจ้าพนักงาน ป.ป.ส. พร้อมย้ำการใช้บัตรเจ้าพนักงาน ป.ป.ส. เฉพาะภารกิจหน้าที่ในการปราบปรามยาเสพติดเท่านั้น
กระทรวงยุติธรรม โดยสำนักงาน ป.ป.ส. แจง กรณี 4 ชายฉกรรจ์ ไม่ใช่เจ้าพนักงาน ป.ป.ส. พร้อมย้ำการใช้บัตรเจ้าพนักงาน ป.ป.ส. เฉพาะภารกิจหน้าที่ในการปราบปรามยาเสพติดเท่านั้น
นายวิชัย ไชยมงคล เลขาธิการคณะกรรมการป้องกันและปราบปรามยาเสพติด (เลขาธิการ ป.ป.ส ) กล่าวว่า “กรณีดังกล่าว สำนักงาน ป.ป.ส. ตรวจสอบแล้ว ยืนยันว่าชุดตรวจค้นดังกล่าว ไม่ใช่เจ้าพนักงาน ป.ป.ส. แต่เป็นเจ้าหน้าที่ตำรวจสภ.โนนสูง จ.นครราชสีมา แอบอ้างใช่บัตรเจ้าพนักงานป.ป.ส.ในการเข้าตรวจค้นบ้านผู้ต้องสงสัย และพบว่ามีการเล่นการพนัน ทั้งนี้ สภ.โนนสูงได้มีคำสั่งตั้งกรรมการสอบข้อเท็จจริงเรื่องที่ปรากฏเป็นข่าวแล้ว ตามคำสั่ง สถานีตำรวจภูธรโนนสูง ที่ 384/2564 เรื่อง แต่งตั้งคณะกรรมการสืบสวน”
เลขาธิการ ป.ป.ส. กล่าวต่อ “บัตรเจ้าพนักงาน ป.ป.ส. เป็นเอกสารแสดงตัวผู้ได้รับแต่งตั้งเป็นเจ้าพนักงาน ป.ป.ส. และการใช้อำนาจตามที่ได้มีขอบเขตชัดเจน เฉพาะในภารกิจหน้าที่ด้านการปราบปรามยาเสพติดเท่านั้น ผู้นำไปใช้แอบอ้างโดยไม่ได้เป็นเจ้าพนักงาน ป.ป.ส. มีความผิดตามกฎหมาย”
โดยการแต่งตั้งเจ้าพนักงาน ป.ป.ส.จะมีคณะอนุกรรมการพิจารณาอนุมัติการแต่งตั้งเจ้าพนักงานตามกฏหมายว่าด้วยการป้องกันและปราบปรามยาเสพติดเป็นกลไกพิจารณา โดยจะมีการพิจารณากลั่นกรองหลายขั้นตอนเพื่อให้มั่นใจว่าผู้ที่จะเป็นเจ้าพนักงาน ป.ป.ส. จะต้องเป็นผู้ที่มีคุณสมบัติที่เหมาะสม มีข้าราชการหลายสังกัด เช่น สำนักงานตำรวจแห่งชาติ กระทรวงกลาโหม กระทรวงมหาดไทย กระทรวงการคลัง สำนักงานป้องกันและปราบปรามการฟอกเงิน และกรมสอบสวนคดีพิเศษ เป็นต้น โดยจะต้องมีคุณสมบัติครบถ้วนและดำเนินการตามเงื่อนไขตามหลักเกณฑ์ที่กำหนดไว้​เพื่อให้สามารถปฏิบัติหน้าที่ด้านการปราบปรามยาเสพติดตามนโยบายของรัฐบาลได้อย่างมีประสิทธิภาพ
ทั้งนี้ ในการปฏิบัติหน้าที่ผู้ที่ได้รับการแต่งตั้งเป็นเจ้าพนักงาน ป.ป.ส. จะต้องแสดงความบริสุทธิ์ใจ ด้วยการแสดงบัตรเจ้าพนักงาน ป.ป.ส ทุกครั้ง โดยการให้ผู้ครอบครองเคหสถานร่วมในการตรวจค้น และเมื่อทำการตรวจค้นเรียบร้อยแล้ว จะต้องบันทึกผลการตรวจค้นและเหตุในการตรวจค้นเป็นหนังสือให้ไว้แก่ผู้ครอบครองเคหสถานด้วย รวมถึงรายงานให้เลขาธิการ ป.ป.ส. ทราบ ภายในระยะเวลา 15 วัน”และสำนักงาน ป.ป.ส. จะรวบรวมรายงานการปฏิบัติงานของเจ้าพนักงาน ป.ป.ส. ประจำปีให้แก่รัฐสภา เพื่อเป็นหลักประกันว่าจะไม่มีการใช้อำนาจเกินขอบเขต ดังนั้น เจ้าพนักงาน ป.ป.ส. จึงไม่สามารถใช้อำนาจเกินกว่าที่กฎหมายกำหนด หรือกระทำละเมิดกฎหมายอื่นใดได้
เลขาธิการ ป.ป.ส. ย้ำ “ขอเตือนแอบอ้างเป็นเจ้าพนักงาน ตามประมวลกฎหมายอาญา มาตรา 145 ผู้ใดแสดงตนเป็นเจ้าพนักงานและกระทำการเป็นเจ้าพนักงาน อาจเข้าข่ายการกระทำความผิด โดยตนเองมิได้เป็นเจ้าพนักงานที่มีอำนาจกระทำการนั้น ต้องระวางโทษจำคุกไม่เกิน 1 ปี หรือปรับไม่เกิน 20,000 บาท หรือทั้งจำทั้งปรับ และหากเป็นกรณีที่เป็นเจ้าพนักงาน ป.ป.ส จริงแต่ใช้อำนาจในทางมิชอบ หรือเกินขอบเขตตามที่กฎหมายกำหนด สำนักงาน ป.ป.ส.จะดำเนินการยกเลิกการแต่งตั้งเป็นเจ้าพนักงาน ป.ป.ส. และหน่วยงานต้นสังกัดดำเนินการทางวินัยและคดีอาญาต่อไป
หากประชาชนสงสัยว่าบุคคลที่แสดงตัวว่าเป็นเจ้าพนักงาน ป.ป.ส. จริงหรือไม่ สามารถตรวจสอบได้ที่สายด่วน 1386 ตลอด 24 ชั่วโมง”
วันพุธที่ 24 สิงหาคม 2565
บสย. เตือนอย่าหลงเชื่อ SMS ชวนกู้เงิน และค้ำประกันสินเชื่อ
บรรษัทประกันสินเชื่ออุตสาหกรรมขนาดย่อม (บสย.) เตือนผู้บริโภค อย่าหลงเชื่อ ข้อความจาก SMS  โดยการแอบอ้างชื่อ บสย. เชิญชวนประชาชนให้กู้ยืมเงินหรือใช้บริการค้ำประกันสินเชื่อ ผ่านทางออนไลน์ หรือ SMS โดยใช้เอกสารปลอม ระบุว่า จะให้สินเชื่อหรือจะค้ำประกัน
บสย. ขอยืนยันว่า 1.บสย. ไม่มีนโยบายการให้กู้ยืมเงิน หรือให้บริการค้ำประกันสินเชื่อผ่านช่องทางอันเชื่อถือไม่ได้ 2.บสย. ไม่เคยส่ง SMS Line หรือจัดทำ website ตามที่ปรากฏดังกล่าว และไม่เคยเชิญชวนให้กู้ยืมเงินและให้บริการค้ำประกันผ่าน SMS แต่อย่างใด โดยขอให้ประชาชนอย่ากดติดตาม และอย่ากดลิงค์จากข้อความเชิญชวนอย่างเด็ดขาด
หากพบเจอการกระทำหรือข้อความดังกล่าวโปรดแจ้ง หรือสอบถามที่ บสย. Call Center 0 2890 9999
วันจันทร์ที่ 25 กรกฎาคม 2565
กรมทางหลวงชนบทสร้างถนนผังเมืองรวมเมืองอุตรดิตถ์ ส่งเสริมเศรษฐกิจการคมนาคมขนส่ง
แบ่งเบาการจราจรบนถนนสายหลัก รองรับการเติบโตของเมืองในอนาคต ตามนโยบายของรัฐมนตรีว่าการกระทรวงคมนาคม คาดแล้วเสร็จปี 2566
กรมทางหลวงชนบท (ทช.) กระทรวงคมนาคม ดำเนินโครงการก่อสร้างถนนสาย ง1 ผังเมืองรวมเมืองอุตรดิตถ์ จังหวัดอุตรดิตถ์ เพื่อเป็นการแบ่งเบาการจราจรบนถนนทางหลวงสายหลัก แก้ไขการจราจรติดขัดในเขตชุมชนเมืองอุตรดิตถ์ รองรับการเจริญเติบโตของเมืองในอนาคต เป็นการส่งเสริมเศรษฐกิจการคมนาคมขนส่งให้มีศักยภาพมากยิ่งขึ้น ตามนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม
โครงการดังกล่าวมีจุดเริ่มต้นจากถนนทางหลวงแผ่นดินหมายเลข 1045 บริเวณทางแยกม่อนดินแดงไปบรรจบกับถนนทางหลวงแผ่นดินหมายเลข 1041 จุดสิ้นสุดโครงการเชื่อมกับถนนทางหลวงแผ่นดินหมายเลข 102 และ 117 บริเวณห้างเทสโก้โลตัส (สาขาอุตรดิตถ์) มีความยาวพื้นที่ก่อสร้างรวมทั้งสิ้น 7.425 กิโลเมตร โดยก่อสร้างเป็นถนนแอสฟัลท์ติกคอนกรีตขนาด 4 ช่องจราจร กว้างช่องละ 3.50 เมตร ไหล่ทางกว้าง 2.50 เมตร แต่สำหรับช่วงบริเวณทางแยกจะก่อสร้างเป็นผิวจราจรแบบคอนกรีตเสริมเหล็ก เขตทางทั่วไป 30 - 50 เมตร มีระบบระบายน้ำ ไฟฟ้าแสงสว่าง สัญญาณไฟจราจรและสิ่งอำนวยความปลอดภัยบนสายทาง ใช้งบประมาณในการก่อสร้างรวม 336 ล้านบาท ปัจจุบันการดำเนินงานมีความคืบหน้าไปแล้วร้อยละ 50.168 ขณะนี้อยู่ระหว่างดำเนินงานชั้นพื้นทางชนิดหินคลุกและงานผิวทางแอสฟัลท์ติกคอนกรีต ซึ่งคาดว่าจะดำเนินการก่อสร้างแล้วเสร็จสมบูรณ์ประมาณเดือนเมษายน 2566
ทั้งนี้ เมื่อก่อสร้างแล้วเสร็จ นอกจากจะเป็นการแก้ไขปัญหาการจราจรติดขัดในเขตชุมชนเมืองอุตรดิตถ์ แบ่งเบาการจราจรบนถนนสายหลักได้เป็นอย่างดีแล้ว ยังช่วยเพิ่มประสิทธิภาพในการเดินทาง เพิ่มโอกาสทางด้านเศรษฐกิจการค้าการขนส่งและยกระดับคุณภาพชีวิตที่ดีให้ประชาชนสามารถสัญจรได้อย่างสะดวกรวดเร็วปลอดภัยมากยิ่งขึ้น เนื่องจากเส้นทางดังกล่าวสามารถใช้เดินทางเชื่อมไปยังสถานศึกษา โรงพยาบาล สถานีรถไฟ และหน่วยงานราชการที่สำคัญหลายแห่งในตัวเมืองอุตรดิตถ์ได้อีกด้วย
วันพฤหัสบดีที่ 25 สิงหาคม 2565
ธ.ก.ส. เตือนอย่าหลงเชื่อเพจเฟสบุ๊คอ้างปล่อยกู้ และผ่อนโดรนเกษตร ยัน ธ.ก.ส. ไม่มีส่วนเกี่ยวข้อง
รณีที่มีสื่อสังคมออนไลน์ที่ใช้เพจเฟสบุ๊คชื่อ FamaDrone ได้ชักชวนให้ลูกค้า ธ.ก.ส. ทั่วประเทศ ซื้อโดรนเกษตร โดรนพ่นเอง และโดรน DJI ทุกรุ่น ธ.ก.ส. เตือนอย่าหลงเชื่อเพจเฟสบุ๊คอ้างปล่อยกู้ และผ่อนโดรนเกษตร ยัน ธ.ก.ส. ไม่มีส่วนเกี่ยวข้อง
นายสมเกียรติ กิมาวหา รองผู้จัดการและโฆษกธนาคารเพื่อการเกษตรและสหกรณ์การเกษตร (ธ.ก.ส.) กล่าวว่า กรณีที่มีสื่อสังคมออนไลน์ที่ใช้เพจเฟสบุ๊คชื่อ FamaDrone ได้ชักชวนให้ลูกค้า ธ.ก.ส. ทั่วประเทศ ซื้อโดรนเกษตร โดรนพ่นเอง และโดรน DJI ทุกรุ่น โดยโฆษณาเชิญชวนถึงสิทธิประโยชน์ต่าง ๆ มากมาย เช่น ทำเอกสารฟรีใน 1 ชั่วโมง อยู่ที่ไหนก็ทำได้ กู้ได้เกิน 100% เหลือเงินไว้ใช้สบาย อนุมัติเงินไว ทุกเคส กู้ผ่านนัดวันส่ง ส่งฟรี สอนฟรี ผ่อนตรงกับ ธ.ก.ส. ไม่ตัดของแถม ดอกเบี้ย 4-6% ต่อปี ผ่อนได้สูงสุดถึง 7 ปี ซึ่ง ธ.ก.ส. ได้ทดสอบติดต่อไปตามช่องทางดังกล่าว ปรากฏว่า บริษัทขอให้ส่งบัตรประชาชนและเบอร์ โทรศัพท์ให้แอดมิน เพื่อส่งใบเสนอราคาและใบอบรมนักบิน นำไปยื่นกู้กับ ธ.ก.ส. ด้วยตนเองเท่านั้น
ธ.ก.ส. ขอแจ้งว่า เพจดังกล่าว ไม่มีส่วนเกี่ยวข้องใด ๆ กับ ธ.ก.ส. แต่เป็นการกล่าวอ้าง เพื่อให้ เกษตรกรลูกค้าและประชาชนทั่วไปเข้าใจผิดและสนใจเข้ามาซื้อสินค้าของบริษัท ซึ่งวิธีการดังกล่าว ถือเป็นการโฆษณาชวนเชื่อที่ไม่ถูกต้อง จึงขอให้เกษตรกรลูกค้าและประชาชนทั่วไป อย่าหลงเชื่อ ทั้งนี้ ธ.ก.ส. มีการ สนับสนุนสินเชื่อสำหรับซื้อโดรนเพื่อการเกษตร ผ่านโครงการ “สินเชื่อนวัตกรรมดี มีเงินทุน” ซึ่งเกษตรกร หรือผู้ที่สนใจสามารถติดต่อขอกู้เงินโดยตรงที่ ธ.ก.ส. ใกล้บ้าน โดยในส่วนของสินค้าสามารถเลือกซื้อจาก บริษัทหรือตัวแทนขายที่เป็นทางการตามความพึงพอใจ หรือสอบถามรายละเอียดของโครงการได้ที่ ธ.ก.ส. ทุกสาขาทั่วประเทศ หรือ Call Center 02 555 0555 ได้ตลอด 24 ชั่วโมง ทั้งนี้ ธ.ก.ส. จะดำเนินการเอาผิดกับเพจที่แอบอ้างดังกล่าวตามกฎหมายต่อไป
วันจันทร์ที่ 30 สิงหาคม 2564
รมว.วธ. บันทึกเทปวีดิทัศน์กล่าวปาฐกถา เรื่อง ความร่วมมือทางวัฒนธรรมระหว่างไทย-จีน โครงการเสวนาระดมความคิดแนวทางการจัดตั้งศูนย์วัฒนธรรมไทยในประเทศจีน
บันทึกเทปวีดิทัศน์กล่าวปาฐกถา เรื่อง ความร่วมมือทางวัฒนธรรมระหว่างไทย-จีน โครงการเสวนาระดมความคิดแนวทางการจัดตั้งศูนย์วัฒนธรรมไทยในประเทศจีน ในวันพุธที่ ๑ กันยายน ๒๕๖๔ ผ่านระบบออนไลน์โปรแกรม ZOOM
วันที่ ๓๐ สิงหาคม ๒๕๖๔ เวลา ๑๑.๐๐ น. นายอิทธิพล คุณปลื้ม รัฐมนตรีว่าการกระทรวงวัฒนธรรมบันทึกเทปวีดิทัศน์กล่าวปาฐกถา เรื่อง ความร่วมมือทางวัฒนธรรมระหว่างไทย-จีน โครงการเสวนาระดมความคิดแนวทางการจัดตั้งศูนย์วัฒนธรรมไทยในประเทศจีน ในวันพุธที่ ๑ กันยายน ๒๕๖๔ ผ่านระบบออนไลน์โปรแกรม ZOOM ณ ห้องประชุม ๑ ชั้น ๘ อาคารวัฒนธรรมวิศิษฏ์ กระทรวงวัฒนธรรม
วันอังคารที่ 22 มีนาคม 2565
มาแรง! พณ. เผย “สินค้าขนม” เติบโตสูงในตลาดส่งออก พร้อมหนุนผู้ประกอบการไทย ผลิตให้ตรงใจผู้บริโภค
.....
กระทรวงพาณิชย์ศึกษาพฤติกรรมผู้บริโภคในตลาดต่างประเทศ เพื่อใช้วางแผนการผลิตและส่งออกให้แก่ผู้ประกอบการไทย โดยพบว่า กลุ่มสินค้าขนมมีโอกาสเติบโตอย่างมาก โดยเฉพาะใน จีน และญี่ปุ่น เช่น กลุ่ม น.ศ.จีน เพศหญิง นิยมขนมแป้งเส้นรสเผ็ด อาหารกระป๋อง คุกกี้ และเค้ก/ น.ศ.จีน เพศชาย นิยม บะหมี่กึ่งสำเร็จรูป ถั่ว ผลไม้อบแห้ง ส่วนกลุ่ม น.ศ. ที่เกิดหลังปี 2000 นิยมน้ำผลไม้และชานม
.
สินค้าขนมของไทยมีโอกาสเติบโตในหลายประเทศ ผู้ผลิตผู้ส่งออกไทยต้องให้ความสำคัญกับคุณภาพและมาตรฐานความปลอดภัย ติดตามแนวโน้มตลาดและพฤติกรรมผู้บริโภคที่เปลี่ยนแปลงตามสภาพแวดล้อม ผู้สนใจสอบถามข้อมูลได้ที่ กรมส่งเสริมการค้าระหว่างประเทศ กระทรวงพาณิชย์ หรือโทรสายตรงการค้าระหว่างประเทศ 1169
.
อ่านเพิ่มเติม คลิก >>https://www.thaigov.go.th/news/contents/details/52760
#ไทยคู่ฟ้า#ร่วมต้านโควิด19
-------------------
วันจันทร์ที่ 26 กรกฎาคม 2564
นายกฯ ให้นโยบายทุกส่วนบูรณาการการทำงานร่วมกัน ลงพื้นที่ฉีดวัคซีนป้องกันโควิด-19 ให้ประชาชนอย่างรวดเร็วและทั่วถึง โดยเฉพาะผู้สูงอายุและกลุ่มเปราะบาง
นายกฯ ให้นโยบายทุกส่วนบูรณาการการทำงานร่วมกัน ลงพื้นที่ฉีดวัคซีนป้องกันโควิด-19 ให้ประชาชนอย่างรวดเร็วและทั่วถึง โดยเฉพาะผู้สูงอายุและกลุ่มเปราะบาง
วันนี้ 26 ก.ค.64 นายอนุชา บูรพชัยศรี โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ห่วงใยและได้สั่งการให้ทุกหน่วยงานที่เกี่ยวข้องดำเนินการทำงานร่วมกันอย่างใกล้ชิดและต่อเนื่อง เพื่อให้ประชาชนเข้าถึงฉีดวัคซีนป้องกันโรคติดเชื้อไวรัสโคโรนา 2019 (COVID-19) โดยเฉพาะกลุ่มเปราะบาง ผู้สูงอายุ ผู้มีโรคประจำตัว 7 กลุ่มโรค และหญิงตั้งครรภ์ เพื่อลดอัตราการป่วยหนัก และเสียชีวิต
โดยในช่วงที่ผ่านมา กรมกิจการผู้สูงอายุ กระทรวงพัฒนาสังคมและความมั่นคงของมนุษย์ (พม.) อาสาสมัครพัฒนาสังคมและความมั่นคงของมนุษย์ (อพม.) สำนักอนามัย กทม. สำนักงานเขตในพื้นที่ ทหาร ตำรวจ และ อาสาสมัครสาธารณสุข (อสส.) จัดทีมลงพื้นที่เร่งบริการฉีดวัคซีนให้แก่ผู้สูงอายุ ผู้ที่มีโรคประจำตัว 7 กลุ่มโรค และหญิงตั้งครรภ์ เป็นลำดับแรกก่อน ในชุมชนต่างๆ ทั่วกรุงเทพฯ รวมทั้งได้ให้คำแนะนำแนวทางการป้องกันโรคโควิด-19 ตามมาตรการ D-M-H-T-T ของสาธารณสุข เพื่อลดอัตราการแพร่กระจายของเชื้อ
“จํานวนยอดสะสมการฉีดวัคซีนป้องกันโรคโควิด-19 ของไทยถึงวันที่ 25 ก.ค. 2564 รวมทั้งสิ้น 15,994,842 ราย จําแนกเป็น ผู้ที่ได้รับวัคซีนเข็มที่ 1 จํานวน 12,339,985 ราย และผู้ที่ได้รับวัคซีนเข็มที่ 2 จํานวน 3,654,857 ราย สำหรับการฉีดวัคซีนในพื้นที่กรุงเทพมหานคร มียอดสะสม 5,318,434โดส แบ่งเป็นผู้ที่ได้รับวัคซีนเข็มที่ 1 จำนวน 3,341,846 ราย และผู้ที่ได้รับวัคซีนครบ 2 เข็มจำนวน 988,294 ราย” นายอนุชา กล่าว
โฆษกรัฐบาล กล่าวอีกว่า เนื่องจากสถิติของผู้เสียชีวิตจากโควิด-19 ในช่วงที่ผ่านมา แสดงให้เห็นว่า กลุ่มผู้สูงอายุ ซึ่งมีภูมิคุ้มกันต่ำและมักมีโรคประจำตัว ถือเป็นกลุ่มเปราะบางอาจทำให้เมื่อรับเชื้อแล้วมีอาการหนัก มีความเสี่ยงจากการเสียชีวิต หน่วยงานภาครัฐและภาคส่วนต่างๆ ภายใต้การดำเนินนโยบายของรัฐบาล จึงได้เร่งสำรวจเชิงรุกและฉีดวัคซีนให้อย่างครอบคลุม เพื่อปกป้องประชาชนกลุ่มนี้ และนอกจากนี้ โฆษกรัฐบาลกล่าวถึงคำแนะนำเพื่อดูแลผู้สูงอายุ โดยให้ยึดหลัก 5 อ. ของ กระทรวงสาธารณสุข ที่ประกอบไปด้วย
1. อาหาร สะอาด ปรุงสุกใหม่ๆ เลี่ยงอาหารหวาน หรือเค็มจนเกินไป โปรตีนสูง เสริมภูมิคุ้มกัน และรักษาสุขภาพช่องปาก
2. อารมณ์ อย่ารับข่าวสารมากเกินไป ทำกิจกรรมที่ผู้สูงอายุชื่นชอบ
3. ออกกำลังกาย ออกกำลังกายในบ้านอย่างสม่ำเสมอ หรือเท่าที่ทำได้ตามสภาพร่างกาย
4. เอนกายพักผ่อน นอนหลับพักผ่อนให้เพียงพอ 7-9 ชั่วโมง
5. ออกห่างจากสังคมนอกบ้าน ทั้งผู้สูงอายุและผู้ดูแลควรเก็บตัวอยู่แต่ในบ้าน เว้นระยะห่าง ใส่หน้ากากอนามัยหรือหน้ากากผ้า และล้างมือด้วยสบู่และน้ำ หรือแอลกอฮอล์เจลบ่อยๆ
ทั้งนี้ นายอนุชาฯ กล่าวว่า นายกรัฐมนตรีรับทราบ และขอบคุณการทำงานของทุกหน่วยงาน ทั้งภาครัฐ ภาคประชาชน เเละ ภาคประชาสังคม ที่เป็นกำลังสำคัญร่วมกัน อดทน เสียสละ และมีส่วนร่วมในการดำเนินการเพื่อช่วยประชาชนคนไทยต่อสู้กับความท้าทายในครั้งนี้
-----------------------
วันจันทร์ที่ 26 กรกฎาคม 2564
วธ.รวมพลังวัฒนธรรมจัดกิจกรรมเฉลิมพระเกียรติพระบาทสมเด็จพระเจ้าอยู่หัว เนื่องในโอกาสวันเฉลิมพระชนมพรรษา วันที่ 28 กรกฎาคม 2564 เน้นรูปแบบออนไลน์
วธ.รวมพลังวัฒนธรรมจัดกิจกรรมเฉลิมพระเกียรติพระบาทสมเด็จพระเจ้าอยู่หัว เนื่องในโอกาสวันเฉลิมพระชนมพรรษา วันที่ 28 กรกฎาคม 2564 เน้นรูปแบบออนไลน์
นายอิทธิพล คุณปลื้ม รัฐมนตรีว่าการกระทรวงวัฒนธรรม (รมว.วธ.) เปิดเผยว่า กระทรวงวัฒนธรรม (วธ.) มีนโยบายเทิดทูนสถาบันชาติ ศาสนา และพระมหากษัตริย์และเสริมสร้างค่านิยม อัตลักษณ์ไทยและความเป็นไทย รวมทั้งสืบสาน รักษาและต่อยอดมรดกทางศิลปวัฒนธรรมของไทย วธ.จึงได้ร่วมกับหน่วยงานรัฐ เอกชนและเครือข่ายทางศาสนาและวัฒนธรรม จัดกิจกรรมเฉลิมพระเกียรติพระบาทสมเด็จพระเจ้าอยู่หัว เนื่องในโอกาสวันเฉลิมพระชนมพรรษา วันที่ 28 กรกฎาคม 2564 เพื่อร่วมแสดงความจงรักภักดีและสำนักในพระมหากรุณาธิคุณที่ได้ทรงปฏิบัติพระราชกรณียกิจนานัปการ เพื่อประโยชน์สุขของพสกนิกร ชาวไทยและความเจริญก้าวหน้าของประเทศ
รัฐมนตรีว่าการกระทรวงวัฒนธรรม กล่าวอีกว่า วธ.ได้จัดกิจกรรมเฉลิมพระเกียรติพระบาทสมเด็จพระเจ้าอยู่หัว ทั้งในส่วนกลางและส่วนภูมิภาค ซึ่งเน้นจัดกิจกรรมในรูปแบบออนไลน์ เนื่องจากขณะนี้เกิดสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) พร้อมกันนี้ได้กำชับให้ทุกหน่วยงานปฏิบัติตามมาตรการป้องกันโรคโควิด-19 อย่างเคร่งครัด โดยหน่วยงานต่างๆ สังกัดวธ.จัดตกแต่งสถานที่ประดับธงชาติ คู่กับธงอักษรพระปรมาภิไธย ว.ป.ร. จัดตั้งโต๊ะหมู่ประดิษฐานพระบรมฉายาลักษณ์พร้อมเครื่องราชสักการะ ซึ่งในส่วนกลางได้จัดพิธีเจริญนวัคคหายุสมธัมม์และพิธีถวายพระพรชัยมงคลและลงนามถวายพระพร รวมถึงการลงนามถวายพระพรออนไลน์ที่เว็บไซต์ www.royaloffice.th ระหว่างวันที่ 23-29 กรกฎาคม 2564 ทั้งนี้ วธ.ขอเชิญชวนประชาชนชาวไทยร่วมลงนามถวายพระพรออนไลน์เพื่อน้อมสำนึกในพระมหากรุณาธิคุณ ขณะเดียวกันในส่วนภูมิภาคจัดกิจกรรม เช่น พิธีเจริญพระพุทธมนต์ นิทรรศการ กิจกรรมจิตอาสาหรือกิจกรรมมิติทางศาสนาอีกด้วย
นายอิทธิพล กล่าวด้วยว่า นอกจากนี้ ยังมีการฉายภาพยนตร์ข่าว “พระราชกรณียกิจเดือนนี้ในอดีตทางยูทูปและเฟซบุ๊ก เพจหอภาพยนตร์ (องค์การมหาชน) ตั้งแต่บัดนี้ ถึงวันที่ 28 กรกฎาคม 2564 และกิจกรรมการแสดงพื้นบ้านโดยศิลปินพื้นบ้านและการแสดงทางวัฒนธรรมโดยเยาวชนคนสร้างสรรค์เฉลิม พระเกียรติ เนื่องในโอกาสวันเฉลิมพระชนมพรรษาพระบาทสมเด็จพระเจ้าอยู่หัว 28 กรกฎาคม 2564 รับชมได้ทางสื่อออนไลน์ สถานีวัฒนธรรมของกรมส่งเสริมวัฒนธรรมรับชมได้ถึงวันที่ 6 สิงหาคม 2564 นิทรรศการ (ออนไลน์) “ช่างศิลป์ไทยเทิดไท้องค์ราชัน”ครั้งที่ 2 ระหว่างวันที่ 29 กรกฎาคม จนถึงวันที่ 20 สิงหาคม 2564 ผ่านเฟซบุ๊ก เพจสำนักช่างสิบหมู่ กรมศิลปากร และนิทรรศการ (ออนไลน์) เฉลิมพระเกียรติพระบาทสมเด็จพระเจ้าอยู่หัว เข้าชมได้ที่เว็บไซต์กรมศิลปากร และสารคดีเฉลิมพระเกียรติพระบาทสมเด็จพระเจ้าอยู่หัว และกิจกรรมประกวดภาพ “หนึ่งภาพในดวงใจ เทิดไท้องค์ราชัน” นักเรียน นักศึกษาและประชาชนสามารถส่งภาพเข้าประกวดได้ตลอดเดือนกรกฎาคม ดูข้อมูลรายละเอียดกิจกรรมประกวดได้ที่เฟซบุ๊ก เพจหอจดหมายเหตุแห่งชาติเฉลิมพระเกียรติพระบาทสมเด็จพระเจ้าอยู่หัวภูมิพลอดุลยเดช
วันพฤหัสบดีที่ 7 เมษายน 2565
ลดค่าครองชีพต่อเนื่อง กับ “Mobile พาณิชย์...ลดราคา! ช่วยประชาชน” ถึง 30 เม.ย. 65 เช็กสถานที่จำหน่ายสินค้าได้ที่ LINE @mobilepanich
.....
กระทรวงพาณิชย์ เดินหน้าโครงการ “Mobile พาณิชย์...ลดราคา! ช่วยประชาชน” ออกจำหน่ายสินค้าอุปโภค - บริโภคที่จำเป็นให้แก่ประชาชนในราคาประหยัดกว่า 47 รายการ ลดราคาสูงสุด 60% โดยมีสินค้าไฮไลท์ 3 รายการ คือ ไข่ไก่ เบอร์ M แผงละ 105 บ. น้ำตาล กก. ละ 20 บ. และข้าวหอมมะลิ (5 กก.) 120 บ. รวมถึงจำหน่ายผลไม้จากเกษตรกรถึงมือผู้บริโภคโดยตรง เริ่มแล้ววันนี้ - 30 เม.ย. 65
.
ประชาชนที่สนใจสามารถติดตามสถานที่จำหน่ายสินค้าแบบเรียลไทม์ได้ที่ LINE @mobilepanich หรือเว็บไซต์https://mobilepanich.com/ซี่งที่ผ่านมาออกให้บริการแล้วกว่า 2,000 แห่งทั่วประเทศ ทั้งในรูปแบบรถ Mobile และจุดจำหน่าย ช่วยลดภาระค่าครองชีพประชาชนได้กว่า 124 ล้านบาท
#ไทยคู่ฟ้า#ร่วมต้านโควิด19
-------------------
วันพุธที่ 8 ธันวาคม 2564
สธ.มอบโล่ NCD Clinic Plus Award ให้ 9 โรงพยาบาล ผลงานดีเด่นระดับประเทศ
กระทรวงสาธารณสุข มอบโล่รางวัล NCD Clinic Plus Award แก่ 9 โรงพยาบาล ที่มีผลงานการพัฒนาคุณภาพบริการคลินิกโรคไม่ติดต่อดีเด่นระดับประเทศ
กระทรวงสาธารณสุข มอบโล่รางวัลNCD Clinic Plus Award แก่ 9 โรงพยาบาล ที่มีผลงานการพัฒนาคุณภาพบริการคลินิกโรคไม่ติดต่อดีเด่นระดับประเทศ
วันนี้ (8 ธันวาคม 2564) ที่กระทรวงสาธารณสุข จังหวัดนนทบุรี นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข กล่าวภายหลัง การมอบโล่รางวัล NCD Clinic Plus Awards ผลงานดีเด่นระดับประเทศปี 2564 ในการประชุมผู้บริหารระดับสูงกระทรวงสาธารณสุข ว่า กระทรวงสาธารณสุขตระหนักและให้ความสำคัญกับโรคไม่ติดต่อ เนื่องจากเป็นปัญหาสุขภาพลำดับต้น ๆ ของประเทศ โดยเฉพาะโรคเบาหวาน และความดันโลหิตสูงที่มีแนวโน้มเพิ่มสูงขึ้นอย่างต่อเนื่อง จากข้อมูลการสำรวจสุขภาพคนไทยโดยการตรวจร่างกายครั้งที่ 6 พบว่า ประเทศไทยมีผู้ป่วยโรคความดันโลหิตสูงประมาณ 14 ล้านคน หรือคิดเป็น 1 ใน 4 ของคนไทยในจำนวนนี้ 48.8% ไม่ทราบว่าตนเองป่วย ส่วนผู้ป่วยโรคเบาหวานมีจำนวน 5 ล้านคน โดย 30.6% ไม่ทราบว่าตนเองเป็นเบาหวานมาก่อน และมีผู้ป่วยเพียง 26.3% ที่สามารถควบคุมสภาวะของโรคได้ นอกจากนี้ผู้ป่วยโรค NCD ยังเป็นกลุ่มเสี่ยงที่จะเกิดความรุนแรงและเสียชีวิตเมื่อมีการติดเชื้อโควิด 19 อีกด้วย ดังนั้นการประเมิน คุณภาพบริการคลินิกโรคไม่ติดต่อ ซึ่งประกอบด้วย ทิศทางและนโยบาย ระบบสารสนเทศ การปรับระบบ กระบวนการบริการ ระบบสนับสนุนการจัดการตนเอง ระบบสนับสนุนการตัดสินใจ การจัดบริการเชื่อมโยงเครือข่ายสุขภาพชุมชนในการดูแลกลุ่มเสี่ยง จะช่วยพัฒนาคุณภาพบริการในสถานพยาบาลในการจัดการโรคไม่ติดต่อได้อย่างมีประสิทธิภาพ ช่วยให้ผู้ป่วยมีคุณภาพชีวิตที่ดีขึ้น
“ขอแสดงความยินดีกับทุกโรงพยาบาลที่ได้รับโล่รางวัลNCD Clinic Plus Award ผลงานดีเด่นระดับประเทศ ปี 2564 ถือเป็นขวัญกำลังใจของผู้ปฏิบัติงาน และเชิดชูเกียรติของโรงพยาบาลที่มีรูปแบบการดำเนินงานที่เป็นเลิศ เป็นต้นแบบให้กับโรงพยาบาลอื่น ๆ นำมาปรับใช้ให้เหมาะสมกับบริบทของพื้นที่ และเป็นกำลังใจให้กับโรงพยาบาลทุกแห่งแม้จะไม่ได้รางวัล จงมุ่งมั่นพัฒนางานเพื่อประชาชนคนไทยต่อไป” นายอนุทินกล่าว
ทั้งนี้ ในปี 2564 มีโรงพยาบาลที่เข้าร่วมการประเมินคุณภาพNCD Clinic Plus Award จำนวน 986 แห่ง ผ่านเกณฑ์การประเมิน 597 แห่ง และผ่านการคัดเลือกเป็นตัวแทนเขตสุขภาพ 36 แห่ง เพื่อเข้ารับการคัดเลือกผลงานดีเด่นระดับประเทศ โดยรางวัล NCD Clinic Plus Awards ผลงานดีเด่นระดับประเทศ ปี 2564 แบ่งออกเป็น 3 ประเภท คือโรงพยาบาลขนาดใหญ่รางวัลชนะเลิศ ได้แก่ โรงพยาบาลสวรรค์ประชารักษ์ จังหวัดนครสวรรค์, รองชนะเลิศอันดับหนึ่ง โรงพยาบาลสมเด็จพระเจ้าตากสินมหาราช จังหวัดตาก และรองชนะเลิศอันดับสอง โรงพยาบาลสิชล จังหวัดนครศรีธรรมราชโรงพยาบาลขนาดกลางชนะเลิศ ได้แก่ โรงพยาบาลชุมแสง จังหวัดนครสวรรค์ รองชนะเลิศอันดับหนึ่ง โรงพยาบาลคูเมือง จังหวัดบุรีรัมย์ และรองชนะเลิศอันดับสองโรงพยาบาลท่าแซะ จังหวัดชุมพร และโรงพยาบาลขนาดเล็กรางวัลชนะเลิศ ได้แก่ โรงพยาบาลแสวงหา จังหวัดอ่างทอง, รองชนะเลิศอันดับหนึ่ง โรงพยาบาลละแม จังหวัดชุมพร และรองชนะเลิศอันดับสอง โรงพยาบาลโพนสวรรค์จังหวัดนครพนม
********************************** 8 ธันวาคม 2564
วันจันทร์ที่ 14 มีนาคม 2565
ขสมก. แถลงการณ์เรื่อง ขอแสดงความเสียใจและขออภัยกับครอบครัวผู้เสียชีวิต
จากกรณีรถโดยสารสาย 82 เกิดอุบัติเหตุชนคนข้ามถนนบนทางม้าลาย บริเวณสี่แยกบางลำพู เขตพระนคร กรุงเทพมหานคร เมื่อวันที่ 11 มีนาคม 2565 เวลา 06.10 น. โดยผู้บาดเจ็บได้เสียชีวิตในเวลาต่อมา
องค์การขนส่งมวลชนกรุงเทพ (ขสมก.) กระทรวงคมนาคม ขอแสดงความเสียใจเป็นอย่างยิ่งและขออภัยต่อสิ่งที่เกิดขึ้นกับครอบครัวของผู้เสียชีวิต ภายหลังเกิดเหตุ ขสมก. ได้ส่งเจ้าหน้าที่ไปตรวจสอบเหตุการณ์ และนำผู้บาดเจ็บส่งโรงพยาบาลวชิรพยาบาลทันที ในเบื้องต้น ขสมก. พร้อมชดเชยค่าเสียหายและเยียวยาต่อผู้ได้ความเสียหายให้กับครอบครัวของผู้เสียชีวิตทั้งหมด ทั้งในส่วนของความคุ้มครองจาก พ.ร.บ. คุ้มครองผู้ประสบภัยจากรถ ประกันภัยรถยนต์ที่คุ้มครองผู้ประสบภัยที่ ขสมก. ได้จัดทำไว้ และกองทุนอุบัติเหตุของ ขสมก. และเพื่อเป็นการแสดงความเสียใจต่อผู้เสียชีวิตและครอบครัว ทาง ขสมก. ได้ร่วมเป็นเจ้าภาพ ในพิธีสวดอภิธรรมศพให้กับผู้เสียชีวิต ในวันอาทิตย์ที่ 13 มีนาคม 2565 ณ วัดประดิษฐาราม กรุงเทพมหานคร ทั้งนี้ ขสมก. จะเร่งดำเนินการในส่วนที่เกี่ยวข้องเพื่อให้ครอบครัวของผู้ที่เสียชีวิตได้รับการชดเชยและการเยียวยาอย่างครบถ้วน พร้อมทั้ง ขสมก. จะปรับปรุงระบบการทำงานและการให้บริการที่ดีขึ้น โดยคำนึงถึงความปลอดภัยของประชาชนเป็นสำคัญ พร้อมเข้มงวดกับบุคลากรที่เกี่ยวข้องในทุกส่วนของการเดินรถให้มีความระมัดระวังต่อการปฏิบัติงานให้มากขึ้น เพื่อลดความสูญเสียที่อาจจะเกิดขึ้นได้และเป็นการป้องกันมิให้เกิดเหตุการณ์เช่นนี้อีกต่อไป
วันอาทิตย์ที่ 3 กรกฎาคม 2565
นายกฯ ชื่นชมความสำเร็จนักกีฬาไทยในรายการระดับเวิลด์ทัวร์ซูเปอร์ 750  "PETRONAS Malaysia Open 2022" เมย์คว้าแชมป์ประเภทหญิงเดี่ยว / บาสและปอป้อคว้ารองแชมป์ประเภทคู่ผสม
นายกฯ ชื่นชมความสำเร็จนักกีฬาไทยในรายการระดับเวิลด์ทัวร์ซูเปอร์ 750  "PETRONAS Malaysia Open 2022" เมย์คว้าแชมป์ประเภทหญิงเดี่ยว / บาสและปอป้อคว้ารองแชมป์ประเภทคู่ผสม
วันนี้ (3 กรกฎาคม 2565) นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม ชื่นชมความสำเร็จของนักกีฬาไทยที่ถือว่าประสบความสำเร็จในรายการ ปิโตรนาส มาเลเซีย โอเพ่น 2022 (PETRONAS Malaysia Open 2022) ทัวร์นาเมนต์ระดับเวิลด์ทัวร์ซุปเปอร์ 750 ที่กรุงกัวลาลัมเปอร์ ประเทศมาเลเซีย
โดย เมย์ รัชนก อินทนนท์ มืออันดับ 8 ของโลก เอาชนะ เฉิน ยู่ เฟย มืออันดับ 4 ของโลก จากจีน ในรอบชิงชนะเลิศแบดมินตันประเภทหญิงเดี่ยว ทำให้ เมย์ได้แชมป์แบดมินตันประเภทหญิงเดี่ยวรายการนี้ และบาส เดชาพล พัววรานุเคราะห์ และ ปอป้อ ทรัพย์สิรี แต้รัตนชัย คู่ผสมมืออันดับ 2 ของโลก แพ้ เจิ้ง ซีเหว่ย กับ หวง ย่าเฉียง คู่ผสมมืออันดับ 1 ของโลก จากจีน ในการแข่งขันรอบชิงชนะเลิศแบดมินตันคู่ผสม จึงได้รับตำแหน่งรองแชมป์ประเภทคู่ผสมในรายการนี้
โฆษกประจำสำนักนายกรัฐมนตรี ระบุว่า สำหรับเมย์นั้น ครั้งนี้ถือเป็นแชมป์สมัยที่ 2 ของตัวเองในรายการนี้ หลังจากเคยเป็นแชมป์เมื่อปี 2016 และถือเป็นการคว้าแชมป์ระดับเวิลด์ทัวร์ รายการที่ 5 รวมทั้ง เป็นแชมป์รายการแรกในรอบเวลากว่า 2 ปีครึ่ง ขณะที่บาสและปอป้อแม้จะแพ้นักกีฬาจากจีน แต่ก็ทำผลงานได้ยอดเยี่ยม ไม่ทำให้แฟนกีฬาชาวไทยผิดหวัง
“นายกรัฐมนตรีขอบคุณนักกีฬาไทยทุกคนที่ได้ร่วมเข้าแข่งขันในรายการนี้ ชื่นชมสมาคมกีฬาแบดมินตันแห่งประเทศไทย ในพระบรมราชูปถัมภ์ และเจ้าหน้าที่ผู้มีส่วนเกี่ยวข้องทุกคน ผลการแข่งขันครั้งนี้ สร้างความสุขและความภูมิใจให้แฟนกีฬาชาวไทยเป็นอย่างมาก เชื่อว่านักกีฬา และวงการกีฬาไทยมีศักยภาพที่ไม่แพ้ชาติใด ในโอกาสนี้ นายกรัฐมนตรีได้ให้กำลังใจนักกีฬาไทยที่จะแข่งขันในรายการต่อ ๆ ไป ให้ไม่ต้องกดดัน ทำเต็มที่ ชาวไทยทุกคนพร้อมร่วมเชียร์ และให้กำลังใจ” นายธนกรฯ กล่าว
วันศุกร์ที่ 28 มกราคม 2565
รมว.พม. เปิดศูนย์ช่วยเหลือสังคมตำบลแห่งแรก จ.ปทุมธานี ย้ำแก้ปัญหาประชาชน 24 ชม. พร้อมขยายให้ครอบคลุมทั่วประเทศ
รมว.พม. เปิดศูนย์ช่วยเหลือสังคมตำบลแห่งแรก จ.ปทุมธานี ย้ำแก้ปัญหาประชาชน 24 ชม. พร้อมขยายให้ครอบคลุมทั่วประเทศ
วันนี้ (28 ม.ค. 65) เวลา 10.30 น.นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) ลงพื้นที่จังหวัดปทุมธานี เพื่อเปิดศูนย์ช่วยเหลือสังคมตำบลบางคูวัด อำเภอเมืองปทุมธานี จังหวัดปทุมธานี ณ ศูนย์ประสานงานอาสาสมัครพัฒนาสังคมและความมั่นคงของมนุษย์ (อพม.) จังหวัดปทุมธานี นับเป็นศูนย์ช่วยเหลือสังคมประจำตำบลแห่งแรกของจังหวัดปทุมธานี เพื่อเป็นศูนย์กลางในการให้บริการอย่างครอบคลุมตามภารกิจกระทรวง พม. สำหรับการช่วยเหลือประชาชนกลุ่มเป้าหมายทุกช่วงวัย โดยเฉพาะกลุ่มเปราะบางที่ประสบปัญหาความเดือดร้อนทางสังคมและได้รับผลกระทบจากโควิด - 19 ได้แก่ เด็ก เยาวชน ผู้สูงอายุ คนพิการ และผู้ด้อยโอกาส โดยบูรณาการการทำงานร่วมกับภาคีเครือข่ายทุกภาคส่วนและอาสาสมัครพัฒนาสังคมและความมั่นคงของมนุษย์ (อพม.) ในพื้นที่ เป็นการป้องกันและแก้ไขปัญหาสังคมในพื้นที่ระดับตำบลแบบครบวงจรอย่างเบ็ดเสร็จที่จุดเดียว (One Stop Service) เพราะปัญหาของประชาชน รอไม่ได้ อีกทั้งมอบเกียรติบัตร แก่ อพม. ผู้ปฏิบัติหน้าที่ยอดเยี่ยม จำนวน 24 ราย และมอบเงินสงเคราะห์แก่ครอบครัวกลุ่มเปราะบางและผู้ประสบปัญหาทางสังคม รวมทั้งงบประมาณโครงการบ้านพอเพียงสำหรับผู้มีรายได้น้อย นอกจากนี้ เดินทางไปเยี่ยมบ้านและช่วยเหลือกลุ่มเปราะบางที่ประสบปัญหาความเดือดร้อนทางสังคมและได้รับผลกระทบจากโควิด - 19 กรณี นายสมภาร สมประกอบ ผู้สูงอายุที่ได้รับการซ่อมแซมที่อยู่อาศัย ณ บ้านเลขที่4/1 หมู่ที่ 11 ตำบลบางคูวัด อำเภอเมืองปทุมธานี
นายจุติกล่าวว่า วันนี้ กระทรวง พม. ได้มาเปิดศูนย์ช่วยเหลือสังคมตำบลบางคูวัด ซึ่งบูรณาการร่วมกับ 3 กระทรวง ซึ่งขณะนี้ เริ่มกระจายไปตามพื้นที่ต่างๆ โดยศูนย์ทุกแห่ง ต้องมีคนทำงานที่ทำได้จริง ไม่ใช่เปิดแต่ป้ายแล้วไม่มีผลงาน และผลงานจะนำไปเสนอคณะรัฐมนตรีต่อไป อีกทั้งศูนย์แห่งนี้จะบูรณาการกันให้จบภายในอำเภอ ไม่ว่าจะเป็นปัญหารายได้ไม่เพียงพอ การศึกษา ความรุนแรงในครอบครัว และแม่เลี้ยงเดี่ยว เรามีหลายกระทรวงที่จะเข้ามาแก้ปัญหาให้กับประชาชน และศูนย์จะต้องตอบโจทย์ประชาชนได้ 24 ชั่วโมง ทั้งนี้ กระทรวง พม. ตั้งใจจะเปิดศูนย์ทั่วประเทศ หากพื้นที่ไหนยังไม่มี ก็จะเปิดและเสริมให้เต็ม ซึ่งเราจะเน้นคุณภาพมากกว่าปริมาณ ขณะเดียวกันภาพรวมที่ผ่านมา กระทรวง พม. ได้เปิดศูนย์ไปแล้ว 490 กว่าแห่ง โดยเริ่มเปิดจากอำเภอ และตามตำบล ซึ่งศูนย์บางแห่งอาจจะอยู่ที่วัด หรือบางแห่งเป็น อบต.
นายจุติกล่าวเพิ่มเติมว่า นอกจากนี้ ตนยังได้ลงพื้นที่เยี่ยมประชาชนที่ประสบปัญหาทางสังคม ซึ่งเป็นผู้สูงอายุที่มีปัญหาเรื่องสภาพที่อยู่อาศัย ซึ่งเป็นนโยบายของรัฐบาล โดยพลเอก ประยุทธ์ จันทร์โอชา นายกรัฐมนตรี ที่กำชับให้มาดูแลประชาชน โดยไม่ทิ้งใครไว้ข้างหลัง วันนี้ บ้านผู้สูงอายุ ได้รับการซ่อมแซมให้อยู่ในสภาพที่อยู่ได้ โดยกระทรวง พม. มีหน้าที่รับผิดชอบบ้านคนพิการ ผู้สูงอายุ และผู้เปราะบางที่มีรายได้น้อย
วันศุกร์ที่ 20 พฤษภาคม 2565
รัฐมนตรีว่าการกระทรวงยุติธรรม แสดงความเสียใจ "พนักงานรับรถ" เสียชีวิต จากเหตุชายคลุ้มคลั่งชิงรถ สั่ง กรมคุ้มครองสิทธิ เยียวยาอย่างเร่งด่วน พร้อมช่วยเรื่องคดี
รัฐมนตรีว่าการกระทรวงยุติธรรม แสดงความเสียใจ "พนักงานรับรถ" เสียชีวิต จากเหตุชายคลุ้มคลั่งชิงรถ สั่ง กรมคุ้มครองสิทธิ เยียวยาอย่างเร่งด่วน พร้อมช่วยเรื่องคดี เผย มีสิทธิได้รับเงินช่วยเหลือ 1.1 แสนบาท
วันที่ 20 พฤษภาคม 2565 นายสมศักดิ์ เทพสุทิน รัฐมนตรีว่าการกระทรวงยุติธรรม กล่าวถึงกรณีชายคลุ้มคลั่งชิงรถแท็กซี่หลบหนี จนพนักงานรับรถในร้านอาหารแห่งหนึ่ง ย่านพระราม 3 ได้รับบาดเจ็บและกระโดดเกาะรถตามไป ก่อนจะเสียชีวิตในเวลาต่อมาว่า ขอแสดงความเสียใจกับญาติของผู้เสียชีวิตด้วย ซึ่งตนได้สั่งการให้กรมคุ้มครองสิทธิและเสรีภาพ ลงพื้นที่ช่วยเหลือเป็นการเร่งด่วนแล้ว และทราบว่า ผู้กระทำผิด พบสารเสพติดในร่างกายด้วย ซึ่งเป็นสิ่งที่รัฐบาล กำลังปราบปรามอย่างหนัก เพราะจะเห็นได้ว่า เป็นพิษภัยต่อสังคม
นายสมศักดิ์ กล่าวต่อว่า ตนได้รับรายงานจากกรมคุ้มครองสิทธิฯว่า ได้มีการประสานงานกับตำรวจ เพื่อที่จะได้ดำเนินการแจ้งสิทธิกับญาติผู้เสียหายในคดีอาญา พร้อมแนะนำในเรื่องเกี่ยวกับการเข้าถึงกระบวนการยุติธรรม การเรียกค่าสินไหมทดแทนในคดีอาญา และการฟ้องคดีแพ่ง รวมถึงการขอรับความช่วยเหลือจากกองทุนยุติธรรม ให้ญาติผู้เสียชีวิตทราบในเบื้องต้น ซึ่งขณะนี้ กรมคุ้มครองสิทธิ ได้รอข้อมูลของทายาทผู้เสียชีวิต ก่อนจะดำเนินการในส่วนที่เกี่ยวข้องต่อไป
"ทราบจากเจ้าของร้านอาหารว่า ผู้เสียชีวิต เป็นลูกจ้างทำงานที่ร้านมา 15 ปีแล้ว และไม่เคยมีการพูดคุยเรื่องญาติ ซึ่งหากติดต่อทายาทได้ กรมคุ้มครองสิทธิฯ จะรีบให้เจ้าหน้าที่ดำเนินการแจ้งสิทธิผู้เสียหายในคดีอาญาอย่างเร่งด่วน" รมว.ยุติธรรม กล่าว
นายสมศักดิ์ กล่าวอีกว่า หากคดีนี้ ผู้เสียชีวิต ไม่ได้มีส่วนเกี่ยวข้องกับการกระทำความผิด จะมีสิทธิได้รับการช่วยเหลือเยียวยาในฐานะที่ตกเป็นผู้เสียหายในคดีอาญา โดยจะได้รับเงินเยียวยากรณีถึงแก่ความตาย 50,000 บาท ค่าจัดการศพ 20,000 บาท และค่าขาดอุปการะเลี้ยงดู 40,000 บาท รวมเป็นเงินประมาณ 110,000 บาท แต่การจ่ายค่าตอบแทนฯ จะต้องขึ้นอยู่กับดุลพินิจของคณะอนุกรรมการฯด้วย
วันอังคารที่ 29 มีนาคม 2565
สธ. ชี้แจงข้อกล่าวหายาฟาวิพิราเวียร์ขาดแคลน
สธ. ยืนยันยาฟาวิพิราเวียร์มีเพียงพอ กระจายต่อเนื่องทุกสัปดาห์ ช่วง 1-2 สัปดาห์ที่ผ่านมา มีการใช้ยามากขึ้น อาจทำให้การบริหารจัดการยาบางพื้นที่ไม่คล่องตัว
จากกรณีชมรมแพทย์ชนบท ระบุยาฟาวิพิราเวียร์ขาดแคลนอย่างมากทั่วประเทศ สถานการณ์โรงพยาบาลต่างๆ ในช่วง 2 เดือนมานี้ มียาฟาวิพิราเวียร์ใช้อย่างจำกัด แม้จ่ายยาตามแนวปฏิบัติของกรมการแพทย์ที่ให้จ่ายเฉพาะคนอายุ 60ปีขึ้นไปก็ยังไม่พอเพียง ขาดแคลนหนักจนบางพื้นที่ให้ยาเฉพาะคนที่มีภาวะปอดบวมเท่านั้น จึงเรียกร้องให้กระทรวงสาธารณสุขออกมาชี้แจงว่าเหตุใดยาฟาวิพิราเวียร์จึงขาดแคลนอย่างหนัก เหตุใดไม่บอกความจริงกับสังคมและโรงพยาบาลต่างๆ ซึ่งสิ่งที่ทุกโรงพยาบาลอยากรู้คือจะได้รับจัดสรรครั้งละประมาณกี่เม็ดและหลังรับจัดสรรแล้วอีกกี่วันจึงจะได้มาอีก จะได้บริหารยาให้เหมาะสมกับจำนวนยาที่มี ส่วนยาโมลนูพิราเวียร์นั้นแม้จะนำเข้ามาแล้ว แต่มีจำนวนน้อย ราคาแพง การขอใช้ยายุ่งยาก จึงไม่อาจนำมาทดแทนยาฟาวิพิราเวียร์ได้นั้น
วันที่ 28 มีนาคม 2565 นพ.ธงชัย กีรติหัตถยากร รองปลัดกระทรวงสาธารณสุข กล่าวถึงกรณีมีข่าวยาฟาวิพิราเวียร์ที่ใช้รักษาผู้ป่วยโควิด 19 ไม่เพียงพอ ว่า ยืนยันขณะนี้ประเทศไทยยังมียาฟาวิพิราเวียร์เพียงพอในการดูแลผู้ป่วยโควิด 19 โดยมอบให้องค์การเภสัชกรรมเป็นผู้จัดหา ตั้งแต่ช่วงเดือน กุมภาพันธ์-เมษายน 2565 องค์การเภสัชกรรมได้ผลิตและจัดหายาฟาวิพิราเวียร์เข้ามารวม 128.1 ล้านเม็ด เฉพาะช่วงวันที่ 1-28 มีนาคม 2565 มีการผลิตและจัดหายาแล้ว 73.9 ล้านเม็ด ส่งกระจายยาให้ทุกจังหวัดทั่วประเทศ 72.52 ล้านเม็ด ข้อมูลถึงวันที่ 28 มีนาคม 2565 คงเหลือยาทั่วประเทศ 22.87 ล้านเม็ด โดยพื้นที่ กทม.มียาคงเหลือมากที่สุด 5.12 ล้านเม็ด รองรับผู้ป่วยได้ 1.02 แสนราย ขณะที่จังหวัดอื่นๆ มียาคงเหลือเพียงพอรองรับผู้ป่วยเช่นกัน ทั้งนี้ ส่วนกลางมีการจัดหายา และกระจายยาให้แก่ทุกจังหวัดอย่างต่อเนื่องทุกสัปดาห์ โดยช่วงวันที่ 29 มีนาคม - 2 เมษายน 2565 จะมียาอีก 15 ล้านเม็ด วันที่ 3-9 เมษายน 2565 อีก 11.6 ล้านเม็ด และวันที่ 10-16 เมษายน 2565 จำนวน 20 ล้านเม็ด
"ทุกจังหวัดได้รับการกระจายยาฟาวิพิราเวียร์สำหรับใช้รักษาผู้ป่วยโควิด 19 อย่างต่อเนื่อง แต่ช่วง 1-2 สัปดาห์ที่ผ่านมาบางพื้นที่มีจำนวนผู้ติดเชื้อเพิ่มมากขึ้น จึงทำให้การบริหารจัดการยาไม่คล่องตัว หากโรงพยาบาลใดพบแนวโน้มว่ายาฟาวิพิราเวียร์จะไม่พอใช้ สามารถแจ้งไปยังสำนักงานสาธารณสุขจังหวัดเพื่อบริหารจัดการยาให้โรงพยาบาลมีใช้อย่างต่อเนื่องได้ สำหรับการใช้ยาจะเป็นไปตามแนวทางการรักษาโรคโควิด 19 ของกรมการแพทย์ ที่กำหนดโดยคณะแพทย์ผู้เชี่ยวชาญ รวมถึงหลักการใช้ยาอย่างสมเหตุสมผล หากผู้ป่วยไม่มีอาการหรือไม่มีความเสี่ยงจะไม่จำเป็นต้องได้รับยาต้านไวรัส โดยแพทย์อาจพิจารณาให้ยารักษาตามอาการหรือยาฟ้าทะลายโจร ซึ่งจากการติดตามการรักษาผู้ป่วยในเขตสุขภาพที่ 4, 5, 6 รวม 24 จังหวัด พบว่ามีผู้ป่วยที่อยู่ในเกณฑ์ต้องได้รับยาฟาวิพิราเวียร์เพียง 26% นอกจากนี้ กระทรวงสาธารณสุขยังจัดหายารักษาอื่นๆ ได้แก่ ยาเรมดิซิเวียร์ ยาโมลนูพิราเวียร์ และยาแพกซ์โลวิด เข้ามาเพิ่มเติม เพื่อให้เป็นทางเลือกสำหรับแพทย์พิจารณาในการรักษาผู้ป่วยให้เหมาะสมกับอาการและปัจจัยเสี่ยงของผู้ป่วยด้วย" นพ.ธงชัยกล่าว
วันพฤหัสบดีที่ 30 ธันวาคม 2564
โฆษกรัฐบาล เผย ธ.ออมสิน Kick off โครงการ “สร้างงาน สร้างอาชีพ” เฟสแรก “นายกฯ”สั่งพุ่งเป้าช่วยคนตกงานพึ่งพาตนเองอย่างยั่งยืน ภายใต้แนวคิด 4 ให้
โฆษกรัฐบาล เผย ธ.ออมสิน Kick off โครงการ “สร้างงาน สร้างอาชีพ” เฟสแรก “นายกฯ”สั่งพุ่งเป้าช่วยคนตกงานพึ่งพาตนเองอย่างยั่งยืน ภายใต้แนวคิด 4 ให้ : ให้ทักษะ ให้เงินทุน ให้อุปกรณ์ และให้พื้นที่ค้าขาย
วันที่ 30 ธ.ค. 64 นายธนกร วังบุญคงชนะ โฆษกประจำสำนักนายกรัฐมนตรี เผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ติดตามข้อสั่งการความคืบหน้ามาตรการช่วยเหลือประชาชนผู้ตกงานหรือขาดรายได้ จากการแพร่ระบาดของโควิด-19 โดยล่าสุด กระทรวงการคลัง เปิดโครงการ “ออมสิน สร้างงาน สร้างอาชีพ” ซึ่งเป็นตามนโยบายของรัฐบาล โดยโครงการดังกล่าวมุ่งให้ประชาชนสามารถต่อยอดสร้างรายได้ให้แก่ตนเองและครอบครัวได้อย่างยั่งยืน ภายใต้แนวคิด “4 ให้” ได้แก่ ให้ทักษะ ให้เงินทุน ให้อุปกรณ์ และให้พื้นที่ค้าขาย ซึ่งธนาคารออมสินร่วมกับกรุงเทพมหานคร สำนักงานพัฒนาวิทยาศาสตร์และเทคโนโลยีแห่งชาติ หรือ สวทช. สำนักงานคณะกรรมการการอาชีวศึกษา สถาบันคุณวุฒิวิชาชีพ (องค์การมหาชน) และสถาบันอุดมศึกษา ร่วมเป็นหน่วยงานพันธมิตรในการขับเคลื่อนโครงการฯ
โฆษกประจำสำนักนายกรัฐมนตรี กล่าวต่อว่าโครงการนี้ ภายใต้แนวคิด “4 ให้” 1) การให้ทักษะ ได้ร่วมกับสำนักงานคณะกรรมการการอาชีวศึกษา 18 แห่ง สถาบันคุณวุฒิวิชาชีพ (องค์การมหาชน) มหาวิทยาลัยในโครงการยุวพัฒน์รักถิ่น 64 แห่ง กว่า 900 ชุมชน และเครือข่ายเชฟชื่อดังระดับมิชลินสตาร์ ตลอดจนเจ้าของธุรกิจแฟรนไชส์มากมาย ในการช่วยกันฝึกอบรมและสร้างทักษะอาชีพแก่ประชาชนรวมกว่า 100 หลักสูตร ช่วยให้ผู้ที่เข้าร่วมโครงการได้มีความรู้ติดตัว สามารถใช้ประกอบอาชีพได้จริงต่อไป 2) ให้เงินทุน เริ่มต้นให้เงินทุนผ่านมาตรการสินเชื่อสร้างงานสร้างอาชีพ ที่ได้รับการสนับสนุนจากรัฐบาล โดย ครม. มีมติอนุมัติวงเงินชดเชยความเสียหายจาก NPLs ร้อยละ 30 ของวงเงินสินเชื่อโครงการ เพื่อสนับสนุนผลักดันความสำเร็จของการมอบความช่วยเหลือในระยะแรกของโครงการ ซึ่งในอนาคตจะมีมาตรการสินเชื่ออื่น ๆ เพิ่มเติมอย่างต่อเนื่อง 3) ให้อุปกรณ์ และ 4) ให้พื้นที่ค้าขาย โดยร่วมมือจากกรุงเทพมหานคร และสำนักงานพัฒนาวิทยาศาสตร์และเทคโนโลยีแห่งชาติ หรือ สวทช. ให้อุปกรณ์ มอบรถเข็น เต็นท์ ร่ม และพื้นที่ค้าขาย แก่ผู้ประกอบการร้านค้ารายย่อย ในเขตพื้นที่กรุงเทพมหานคร จำนวนกว่า 3,300 ร้านค้า รวมถึงการให้ใช้พื้นที่ของสาขาธนาคารออมสิน สำนักงานภาค หรือ สำนักงานเขต จัดเป็นตลาดนัดออมสิน เปิดโอกาสให้พ่อค้าแม่ค้า ผู้ประกอบการรายย่อย ตั้งแผงค้าขายสินค้าได้ และสนับสนุนด้านการประชาสัมพันธ์สินค้า/ร้านค้า ผ่านช่องทางออนไลน์ ภายใต้โครงการตลาดนัดออนไลน์ ช่องทาง คือ เพจเฟสบุ๊ก ตลาดนัดออมสิน เป็นต้น
“โครงการ “ออมสิน สร้างงาน สร้างอาชีพ” ภายใต้แนวคิด “4 ให้” ให้ทักษะ ให้เงินทุน ให้อุปกรณ์ และให้พื้นที่ค้าขาย ถือเป็นการมอบความช่วยเหลือที่ยั่งยืน โดยตั้งเป้าหมายสนับสนุนและส่งเสริมให้ผู้ที่เดือดร้อนจำนวนมาก ได้มีการปรับตัวและมองเห็นโอกาสใหม่ในการประกอบอาชีพ เปลี่ยนวิกฤตให้เป็นโอกาส สามารถใช้ความรู้ใหม่และทักษะทางอาชีพที่ได้รับการถ่ายทอด เป็นทางเลือกและช่องทางต่อยอดในการประกอบอาชีพมากขึ้น ให้สามารถยังชีพตนเองและดูแลครอบครัวต่อไปได้ซึ่งเป็นไปตามเจตนารมณ์ของท่านนายกฯ” โฆษกประจำสำนักนายกรัฐมนตรี กล่าว
วันศุกร์ที่ 22 กรกฎาคม 2565
สธ.เตรียมความพร้อมให้บุคลากรทางการแพทย์ในการให้แอนติบอดีสำเร็จรูป หรือ Long acting antibody (LAAB) ป้องกันโควิด 19 ในผู้ป่วยภูมิคุ้มกันต่ำ
กระทรวงสาธารณสุข เตรียมความพร้อมให้บุคลากรทางการแพทย์ในการให้แอนติบอดีสำเร็จรูป หรือ Long acting antibody (LAAB) ในกลุ่มภาวะภูมิคุ้มกันต่ำ ซึ่งแม้ว่าจะได้รับวัคซีนโควิด 19 แต่ไม่สามารถสร้างภูมิคุ้มกันได้เพียงพอต่อการป้องกันโรค
กระทรวงสาธารณสุข เตรียมความพร้อมให้บุคลากรทางการแพทย์ในการให้แอนติบอดีสำเร็จรูป หรือLong acting antibody (LAAB)ในกลุ่มภาวะภูมิคุ้มกันต่ำ ซึ่งแม้ว่าจะได้รับวัคซีนโควิด 19 แต่ไม่สามารถสร้างภูมิคุ้มกันได้เพียงพอต่อการป้องกันโรค เพื่อเพิ่มความปลอดภัย ลดอัตราการป่วยหนักและเสียชีวิตจากการติดเชื้อโควิด 19
วันนี้ (22 กรกฎาคม 2565) ที่ ห้องประชุมเพชร สถาบันบำราศนราดูร จ.นนทบุรี นายแพทย์เกียรติภูมิ วงศ์รจิตปลัดกระทรวงสาธารณสุข เป็นประธานเปิดประชุมวิชาการ เรื่องแนวทางการให้Long acting antibody (LAAB)เพื่อเตรียมพร้อมบุคลากรในการให้บริการแก่ประชาชนกลุ่มเป้าหมาย โดยมีนายแพทย์โอภาส การย์กวินพงศ์ อธิบดีกรมควบคุมโรค ประธานราชวิทยาลัยอายุรแพทย์แห่งประเทศไทย เลขาธิการสมาคมโรคไตแห่งประเทศไทยตัวแทนเครือข่ายโรงพยาบาลกลุ่มสถาบันแพทยศาสตร์แห่งประเทศไทย (UhosNet)อาจารย์ผู้เชี่ยวชาญ รวมถึงบุคลากรจากกระทรวงสาธารณสุข เข้าร่วมประชุมทั้งออนไซด์และออนไลน์
นพ.เกียรติภูมิ กล่าวว่า กระทรวงสาธารณสุขมีนโยบายในการให้วัคซีนป้องกันโควิด 19 แก่ทุกคนในประเทศไทยเพื่อลดความรุนแรงของการเจ็บป่วยและเสียชีวิต เริ่มตั้งแต่วันที่ 28 กุมภาพันธ์ 2564 เป็นต้นมา โดยพยายามให้ประชาชนไทยทุกกลุ่ม ทั้งกลุ่มสุขภาพดี กลุ่มเสี่ยง รวมถึงกลุ่มที่มีปัญหาด้านภูมิคุ้มกันได้รับการสร้างเสริมภูมิคุ้มกันอย่างทั่วถึง โดยกลุ่มที่มีภาวะภูมิคุ้มกันต่ำหรือได้รับวัคซีนแล้วแต่ไม่สามารถสร้างภูมิคุ้มกันได้สูงเพียงพอต่อการป้องกันโรค ได้แก่ ผู้ป่วยโรคไตวายที่ต้องได้รับการฟอกไต ผู้ป่วยปลูกถ่ายอวัยวะที่ต้องได้รับยากดภูมิขนาดสูงผู้ป่วยกลุ่มภูมิคุ้มกันบกพร่องอื่น ๆ เป็นต้น กระทรวงสาธารณสุขจึงได้จัดหาแอนติบอดีสำเร็จรูป (LAAB)เข้ามาให้บริการ พร้อมทั้งจัดประชุมชี้แจงแนวทางกับบุคลากรทางการแพทย์เพื่อเตรียมความพร้อมในการให้บริการแก่ประชาชน
ด้าน นายแพทย์โอภาส กล่าวว่าLAABเป็นภูมิคุ้มกันสำเร็จรูปที่สามารถออกฤทธิ์ลบล้างเชื้อไวรัสก่อโรคโควิด 19ได้ทั้งสายพันธุ์ดั้งเดิมและสายพันธุ์กลายพันธุ์ต่าง ๆ มีผลการศึกษาว่าสามารถป้องกันโควิด 19 สายพันธุ์BA.2 และสายพันธุ์BA.4-BA.5 ได้ผลดีกว่า 80% รวมถึงลดการเสียชีวิตได้ดี ได้รับการขึ้นทะเบียนตำรับยาในสหภาพยุโรป สำหรับป้องกันก่อนการสัมผัสเชื้อโควิด 19 และได้รับการขึ้นทะเบียนนำมาใช้ในภาวะฉุกเฉินในประเทศสหรัฐอเมริกา และหลายประเทศทั่วโลก
สำหรับประเทศไทย สำนักงานคณะกรรมการอาหารและยา (อย.) ได้อนุมัติขึ้นทะเบียนยาภายใต้การอนุญาตแบบมีเงื่อนไขในสถานการณ์ฉุกเฉิน เมื่อวันที่ 27 มิถุนายน 2565 ผู้ที่สามารถรับการฉีดLAABได้จะต้องมีอายุมากกว่า 12 ปีขึ้นไป และน้ำหนักมากกว่า 40 กิโลกรัม ในระยะแรกจะจัดสรรให้กับกลุ่มเป้าหมายหลักที่มีข้อบ่งชี้ตามที่คณะกรรมผู้เชี่ยวชาญให้คำแนะนำก่อน ในระยะถัดไปจะขยายไปใช้ในกลุ่มเป้าหมายตามข้อบ่งชี้อื่น ๆที่ขึ้นทะเบียนกับ อย. วิธีการฉีดเป็นการฉีดเข้ากล้ามเนื้อสะโพกทั้ง 2 ข้าง ข้างละ 1.5 ซีซี จะมีการกระจายLAABในทุกจังหวัด โดยสามารถเก็บในอุณหภูมิปกติ 2-8 องศาเซลเซียส ขณะนี้อยู่ระหว่างรวบรวมข้อมูลผู้ป่วย พร้อมเตรียมมอบให้โรงเรียนแพทย์นำไปศึกษาวิจัยเพิ่มเติม เพื่อเป็นประโยชน์ต่อไป ทั้งนี้ การฉีดให้กับผู้ป่วยขึ้นอยู่กับดุลยพินิจของแพทย์ประจำตัวเป็นผู้พิจารณา
**********************************22 กรกฎาคม2565
วันจันทร์ที่ 19 กรกฎาคม 2564
เปิดแผนจัดหาวัคซีนโควิด-19
....
นายอนุชา บูรพชัยศรี โฆษกประจำสำนักนายกรัฐมนตรี เปิดเผย แผนจัดหาวัคซีนโควิด-19 ซึ่งอยู่ในการพิจารณาร่วมกันของที่ประชุม ศบค. มาตลอด ดังนี้
.
1. วัคซีนหลัก ที่ประชาชนจะได้ฉีดฟรี ได้แก่ แอสตราเซนเนกา ซิโนแวค ไฟเซอร์ จอห์นสันแอนด์จอห์นสัน
.
2. วัคซีนทางเลือกให้ประชาชนสามารถหาซื้อได้ ได้แก่ ซิโนฟาร์ม และ โมเดอร์นา
.
ซึ่งที่ประชุม ศบค. เมื่อวันที่ 6 ก.ค.64 ได้เห็นชอบให้
- กรมควบคุมโรค จัดหาวัคซีนไฟเซอร์ เบื้องต้น 20 ล้านโดส
- องค์การเภสัชกรรม เจรจากับ บจก.ซิลลิค ฟาร์มา จัดหาวัคซีนโมเดอร์นา
.
วันที่ 16 ก.ค.64 ยังเห็นชอบให้จัดหาวัคซีน 120 ล้านโดส ที่ครอบคลุมไวรัสกลายพันธุ์ สำหรับปี 2565
และยังมีแนวทางที่จะจัดซื้อวัคซีนอื่นๆ ที่จะขึ้นทะเบียนในอนาคต เช่น Novavac อีกด้วย
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันจันทร์ที่ 9 สิงหาคม 2564
กระทรวงยุติธรรม ประชุมคณะอนุกรรมการให้ความช่วยเหลือประจำกรุงเทพมหานคร และที่เกินอำนาจของคณะอนุกรรมการให้ความช่วยเหลือประจำจังหวัด คณะที่ ๒ ครั้งที่ ๘/๒๕๖๔
กระทรวงยุติธรรม ประชุมคณะอนุกรรมการให้ความช่วยเหลือประจำกรุงเทพมหานคร และที่เกินอำนาจของคณะอนุกรรมการให้ความช่วยเหลือประจำจังหวัด คณะที่ ๒ ครั้งที่ ๘/๒๕๖๔
ในวันจันทร์ที่ ๙ สิงหาคม ๒๕๖๔ เวลา ๑๔.๓๐ น. นายวัลลภ นาคบัว รองปลัดกระทรวงยุติธรรม เป็นประธานการประชุมคณะอนุกรรมการให้ความช่วยเหลือประจำกรุงเทพมหานคร และที่เกินอำนาจของคณะอนุกรรมการให้ความช่วยเหลือประจำจังหวัด คณะที่ ๒ ครั้งที่ ๘/๒๕๖๔ โดยมี นายมนินธ์ สุทธิวัฒนานิติ ผู้อำนวยการสำนักงานกองทุนยุติธรรม พร้อมด้วยคณะอนุกรรมการ และเจ้าหน้าที่ที่เกี่ยวข้อง เข้าร่วมประชุมผ่านระบบการประชุมทางไกล (Video Conference) ณ ห้องประชุม ๑๐-๖ ชั้น ๑๐ อาคารกระทรวงยุติธรรม
โดยที่ประชุมได้รับทราบผลการดำเนินงานข้อมูลแสดงการให้ความช่วยเหลือประชาชน ปีงบประมาณ ๒๕๖๔ (ภาพรวมทั่วประเทศ) โดยกองทุนยุติธรรม ได้รวบรวมผลการให้ความช่วยเหลือประชาชนตามภารกิจกองทุนยุติธรรม ผ่านระบบ JFReport (https://jfreport.moj.go.th) ซึ่งปัจจุบันมีผู้เข้ารับบริการทั้งหมด จำนวน ๔,๑๒๖ ราย (ข้อมูล ณ วันที่ ๑ ตุลาคม ๒๕๖๓ – ๓๑ กรกฎาคม ๒๕๖๔) แบ่งเป็นผู้มาขอรับคำปรึกษากฎหมาย จำนวน ๔๕๖ ราย และผู้มาขอรับความช่วยเหลือตามภารกิจของกองทุนยุติธรรม จำนวน ๓,๖๗๐ ราย
นอกจากนี้ ที่ประชุมได้พิจารณาคำขอรับความช่วยเหลือเสนอคณะอนุกรรมการให้ความช่วยเหลือประจำกรุงเทพมหานครฯ คณะที่ ๒ จำนวน ๔ ราย
วันจันทร์ที่ 18 กรกฎาคม 2565
รัฐบาลชวนประชาชนลด ละ เลิก อบายมุข ตลอดพรรษา
วันพฤหัสบดีที่ 14 กรกฎาคม 2565
ต่อจากนี้ไป ขอเชิญรับฟังไทยคู่ฟ้า ค่ะ
เนื่องในเทศกาลวันเข้าพรรษาและวันงดดื่มสุราแห่งชาติ 14 ก.ค.2565รัฐบาลเชิญชวนพุทธศาสนิกชนร่วมกิจกรรมหล่อเทียนพรรษาออนไลน์ผ่านทางเว็บไซต์
www.วันสำคัญทางพระพุทธศาสนา.com เพื่อสืบสานพระพุทธศาสนาและเป็นสิริมงคลแก่ชีวิตรวมถึงเชิญชวนประชาชนร่วมกันรักษาศีล ลด ละ เลิกอบายมุข ตลอดทั้งพรรษา โดยเฉพาะสุรา ซึ่ง พลเอกประยุทธ์ จันทร์โอชา นายกรัฐมนตรี ให้คำขวัญวันงดดื่มสุราแห่งชาติประจำปี 2565 ไว้ว่า “ปลอดเหล้า
ปลอดโรค ปลอดภัย ห่างไกลโควิด-19” เพื่อให้ประชาชนมีสุขภาพแข็งแรงทั้งกายใจ สร้างความสุขให้แก่ตนเอง ครอบครัว และสังคมผู้สนใจร่วมกิจกรรมสามารถลงนามปฏิญาณตนเลิกเหล้าช่วงเข้าพรรษาได้ที่เว็บไซต์stopdrink.com/kaopansa65
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันอังคารที่ 21 มิถุนายน 2565
ครม.เห็นชอบให้วันที่ 3 เมษายน ของทุกปี เป็น “วันน้ำบาดาลแห่งชาติ”
ครม.เห็นชอบให้วันที่ 3 เมษายน ของทุกปี เป็น “วันน้ำบาดาลแห่งชาติ”
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยหลังการประชุมคณะรัฐมนตรี (ครม.) เมื่อวันที่ 21 มิถุนายน 2565 ว่า ครม.เห็นชอบให้วันที่ 3 เมษายน ของทุกปี เป็น “วันน้ำบาดาลแห่งชาติ” เพื่อใช้ในการรณรงค์เผยแพร่ประชาสัมพันธ์ให้ทุกภาคส่วนได้น้อมรำลึกและซาบซึ้งในพระมหากรุณาธิคุณของสถาบันพระมหากษัตริย์กับการอนุรักษ์ทรัพยากรน้ำบาดาล และร่วมกันสืบสานพระราชปณิธานในการร่วมดูแล รักษา ปกป้องทรัพยากรน้ำบาดาลให้เกิดความยั่งยืนตลอดไป ซึ่งการใช้น้ำบาดาลเริ่มต้นตั้งแต่สมัยรัชกาลที่ 5 มีการเจาะน้ำบาดาลบ่อแรกของประเทศ ณ โรงพยาบาลเทียนหัว ย่านเยาวราช กรุงเทพมหานคร ทั้งนี้ วันที่ 3 เมษายน 2565 เป็นวันที่พระบาทสมเด็จพระวชิรเกล้าเจ้าอยู่หัว รัชกาลที่ 10 และสมเด็จพระนางเจ้าฯ พระบรมราชินี เสด็จพระราชดำเนินไปทรงเปิดโครงการจัดหาน้ำบาดาลขนาดใหญ่แก้ปัญหาภัยแล้งอันเนื่องมาจากพระราชดำริ ตำบลหนองฝ้าย อำเภอเลาขวัญ จังหวัดกาญจนบุรี
วันพุธที่ 6 กรกฎาคม 2565
ดีเดย์! 19 ก.ค. นี้ เริ่มจ่ายเงินช่วยเหลือพิเศษผู้สูงอายุ (6 เดือน) กว่า 10.95 ล้านคน
.....
ที่ประชุม ครม. (5 ก.ค. 65) อนุมัติวงเงิน 8,382.2 ล้านบาท สำหรับเงินช่วยเหลือพิเศษผู้สูงอายุ 10,946,646 คน เพื่อบรรเทาผลกระทบจากเศรษฐกิจ 100 - 250 บ./คน/เดือน (ตามช่วงอายุ) เป็นเวลา 6 เดือน (เม.ย. – ก.ย. 65) หลังจากที่ได้มีการอนุมัติหลักการฯ ไปแล้วเมื่อวันที่ 26 เม.ย. ที่ผ่านมา
.
เริ่มจ่ายงวดแรก 19 ก.ค. 65 รวมครั้งเดียว 4 เดือน (เม.ย. – ก.ค. 65)/ งวดสอง 19 ส.ค. 65 สำหรับเดือน ส.ค. 65/ งวดสาม 19 ก.ย. 65 สำหรับเดือน ก.ย. 65 โดยการโอนเข้าบัญชีธนาคาร หรือจ่ายเป็นเงินสด โดยกรมส่งเสริมการปกครองท้องถิ่น กรุงเทพมหานคร และเมืองพัทยา
.
ผู้สูงอายุที่จะได้รับเงินช่วยเหลือพิเศษนี้ แบ่งเป็น 4 ช่วงอายุ
- อายุ 60 - 69 ปี อัตราเงินช่วยเหลือ 100 บ./คน/เดือน
- อายุ 70 - 79 ปี อัตราเงินช่วยเหลือ 150 บ./คน/เดือน
- อายุ 80 - 89 ปี อัตราเงินช่วยเหลือ 200 บ./คน/เดือน
- อายุ 90 ปีขึ้นไป อัตราเงินช่วยเหลือ 250 บ./คน/เดือน
#ไทยคู่ฟ้า#ร่วมต้านโควิด19
-------------------
วันพฤหัสบดีที่ 25 สิงหาคม 2565
Govt Spokesperson: Gen. Prayut respects Constitutional Court’s ruling
Govt Spokesperson: Gen. Prayut respects Constitutional Court’s ruling
August 24, 2022, Deputy Secretary-General to the Prime Minister and Acting Government Spokesperson Anucha Burapachaisri disclosed about the ruling of the Constitutional Court to accept the petition on the 8-year tenure of the Prime Minister and agreed in a majority vote to suspend Gen. Prayut Chan-o-cha from official duties from August 24, 2022 onward until the Court has made its decision on the issue. According to the acting Government Spokesperson, Gen. Prayut Chan-o-cha will continue to perform his Minister of Defense duty, while Deputy Prime Minister Gen. Prawit Wongsuwon will assume his duty as acting Prime Minister. He affirmed that this change would not affect the Government’s national administration and public official duty performances, as well as implementation of various policies.
The acting Government Spokesperson added that Gen. Prayut Chan-o-cha called on the public to respect the ruling, and refrain from criticizing the Constitutional Court’s judgment for the country’s peacefulness and orderliness.
วันพุธที่ 7 กรกฎาคม 2564
กระทรวงแรงงาน เตรียมฉีดวัคซีน 8,200 แรงงานไทย ก่อนบินเก็บผลไม้ป่าสวีเดน-ฟินแลนด์
ก.แรงงานประสานกรมควบคุมโรค ขอรับการจัดสรรวัคซีนโควิด – 19 ให้กับแรงงานไทย ที่เดินทางเก็บผลไม้ป่าในฟินแลนด์และสวีเดน ฤดูกาลปี 2021 ช่วงเดือนก.ค.ถึงก.ย. จำนวน 8,200 คน แบ่งเป็นคนงานเก็บผลไม้ป่าในสวีเดน จำนวน 5,200 คน และฟินแลนด์ จำนวน 3,000 คน
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยว่า ในช่วงเดือนกรกฎาคมถึงเดือนกันยายนของทุกปี จะมีคนงานไทยเดินทางไปทำงานเก็บผลไม้ป่าในฟินแลนด์และสวีเดน ช่วงสั้นๆ ระยะเวลาไม่เกิน 90 วัน แต่ด้วยสถานการณ์การแพร่ระบาดของโรคโควิด -19 ในประเทศไทยที่ยังคงรุนแรงและมีแนวโน้มเพิ่มสูงขึ้น กระทรวงแรงงานจึงได้กำหนดมาตรการเพิ่มเติมสำหรับคนหางานที่จะเดินทางไปเก็บผลไม้ป่าในฟินแลนด์และสวีเดน ฤดูกาลปี 2021 ให้คนงานสนับสนุน (Staff) และคนงานตามฤดูกาล (Seasonal Work) ที่จะเดินทางไปทำงานและเก็บผลไม้ป่าจะต้องได้รับการฉีดวัคซีนโควิด 19 ก่อนเดินทางทุกคน ซึ่งกรมการจัดหางานได้ประสานกับกรมควบคุมโรคในการขอรับการจัดสรรวัคซีนโควิด 19 ให้กับคนหางานแล้ว
“รัฐบาลภายใต้การนำของพล.อ. ประยุทธ์ จันทร์โอชา นายกรัฐมนตรี และพล.อ.ประวิตร วงษ์สุวรรณ รองนายกรัฐมนตรี ในฐานะที่กำกับดูแลกระทรวงแรงงาน ให้ความสำคัญกับแรงงานไทยที่เดินทางไปทำงานในต่างประเทศมาโดยตลอด และได้กำชับให้กระทรวงแรงงานคำนึงถึงความปลอดภัยด้านสุขภาพของแรงงานเป็นสำคัญ รวมทั้งดูแลแรงงานไทยที่เดินทางไปทำงานต่างประเทศให้ได้รับสวัสดิการที่เหมาะสม ได้รับการคุ้มครองสิทธิประโยชน์ และความคุ้มครองตามหลักสากล” รัฐมนตรีว่าการกระทรวงแรงงาน กล่าว
ด้านนายไพโรจน์ โชติกเสถียร อธิบดีกรมการจัดหางาน กล่าวว่า แรงงานไทยที่เดินทางไปเก็บผลไม้ป่าในประเทศฟินแลนด์และสวีเดน ได้สร้างชื่อเสียงและเป็นที่ยอมรับในเรื่องความสามารถและความเชี่ยวชาญในการเก็บผลไม้ป่ามาอย่างต่อเนื่อง ส่งผลให้แรงงานไทยเป็นที่ต้องการของบริษัทผู้รับซื้อผลไม้ป่าในฟินแลนด์และนายจ้างในสวีเดนเป็นอย่างมาก ทั้งในฤดูกาลปี 2021 นี้ ทางการไทย ฟินแลนด์และสวีเดน ได้มีการหารือและเพิ่มความชัดเจนในการวางมาตรการสำหรับแรงงานไทยที่เดินทางไปเก็บผลไม้ป่าในสวีเดนและฟินแลนด์ ฤดูกาล 2021 เป็นอย่างดี โดยคาดว่าจะมีแรงงานไทยเดินทางประมาณ 8,200 คน โดยแบ่งเป็นคนงานเก็บผลไม้ป่าในสวีเดน จำนวน 5,200 คน และฟินแลนด์ จำนวน 3,000 คน ซึ่งมากกว่าปีที่ผ่านมาในช่วงเวลาเดียวกัน (ฤดูกาลเก็บผลไม้ป่า 2020) ที่มีแรงงานไทยได้รับอนุญาตเดินทางไปเก็บผลไม้ป่าฯ ทั้งสิ้น 5,254 คน แบ่งเป็นคนงานเก็บผลไม้ป่าในสวีเดน จำนวน 3,040 คน และฟินแลนด์ จำนวน 2,214 คน
“แรงงานไทยที่เดินทางไปเก็บผลไม้ป่าในฟินแลนด์และสวีเดน ฤดูกาลปี 2021 จะได้รับการอบรมก่อนเดินทาง ณ ศูนย์อบรมคนหางานก่อนไปทำงานต่างประเทศ กองบริหารแรงงานไทยไปต่างประเทศ เพื่อให้มีความรู้ความเข้าใจเกี่ยวกับสภาพการทำงาน การปฏิบัติตามมาตรการป้องกันโรคติดเชื้อไวรัสโคโรนา 2019 (COVID-19) ของฟินแลนด์และสวีเดน โดยการอบรมผ่านระบบวีดีทัศน์ทางไกล (VDO Conference) โปรแกรม Zoom เพื่อลดการรวมตัวกันของคนจำนวนมาก และป้องกันการแพร่ระบาดของโรคโควิด -19 ตามนโยบายของศบค. รวมทั้งต้องได้รับการฉีดวัคซีนโควิด 19 ก่อนเดินทาง และนำหลักฐานหนังสือรับรองการฉีดวัคซีนมาแสดงต่อเจ้าหน้าที่ก่อนแจ้งการเดินทางไปทำงาน
ทั้งนี้ คนหางานที่ต้องการเดินทางไปทำงานในต่างประเทศ สามารถสอบถามรายละเอียดเพิ่มเติมได้ที่ สำนักงานจัดหางานจังหวัดทุกจังหวัด สำนักงานจัดหางานกรุงเทพมหานครพื้นที่ 1 -10 หรือสายด่วนกรมการจัดหางาน 1506 กด 2 กรมการจัดหางาน หรือเว็บไซต์ www.doe.go.th/overseas” อธิบดีกรมการจัดหางานกล่าว